Diari Oficial de la Generalitat Valenciana


Sumari del DOGV 9639, del 14-07-2023 (2023/7235)

RESOLUCIÓ de 14 de juny de 2023, de la Direcció General d'Obres Públiques, Transport I Mobilitat Sostenible, per la qual s'estableix el procediment per al pagament de la compensació pels menors ingressos per la gratuïtat temporal per a joves menors de 31 anys establides i pels costos d'implementació de la mesura, a l'empara del Decret llei 6/2023.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9639

Data del DOGV
:   14-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7235


Data del document
:   14-06-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * política de transports

RESOLUCIÓ de 14 de juny de 2023, de la Direcció General d'Obres Públiques, Transport I Mobilitat Sostenible, per la qual s'estableix el procediment per al pagament de la compensació pels menors ingressos per la gratuïtat temporal per a joves menors de 31 anys establides i pels costos d'implementació de la mesura, a l'empara del Decret llei 6/2023. [2023/7235]  
  
L'Estatut d'Autonomia de la Comunitat Valenciana aprovat per la Llei orgànica 5/1982, d'1 de juliol (modificada per la LO 1/2006, de 10 d'abril) atribueix a la Generalitat, en l'article 49.1.15a, la competència exclusiva en matèria de transport terrestre dins de la Comunitat Valenciana.  
El Decret llei 6/2023, de 24 de març, del Consell, pel qual s'estableixen obligacions als operadors de transport públic col·lectiu terrestre per a la gratuïtat temporal per als joves menors de 31 anys en els serveis públics de transport per carretera competència de la Generalitat, disposa en l'article 6 que cada concessionari presentarà un certificat de la reducció d'ingressos per l'aplicació de la gratuïtat per a persones menors de 31 anys i que, a amb aquesta finalitat, la direcció general competent en matèria de transports posarà a la disposició dels concessionaris els models que contindran les dades que sostenen els certificat de la reducció d'ingressos i determinarà els terminis per a la seua presentació.  
  
Així mateix, de conformitat amb la disposició transitòria única del Decret llei 6/2023, de 24 de març, del Consell, també s'haurà d'indemnitzar, d'acord amb el que es disposa en aquest, per la reducció d'ingressos, els concessionaris que amb anterioritat a l'entrada en vigor del citat Decret llei hagen aplicat la gratuïtat per a persones menors de 31 anys en compliment de les resolucions de 28 d'octubre de 2022 i d'11 de gener de 2023, de la Conselleria de Política Territorial, Obres Públiques i Mobilitat.  
D'altra banda, de conformitat amb el que es disposa en l'article 89.6 del Reglament de la llei d'ordenació dels transports terrestres, aprovat pel Reial decret 1211/1990, de 28 de setembre, les empreses concessionàries dels serveis públics de transport regular de viatgers per carretera d'ús general competència de la Generalitat hauran de proporcionar totes les dades relatives a l'explotació del servei que els siguen requerides per la direcció competent en matèria de transport, d'acord amb les especificacions i format que aquesta els sol·licite.  
Per això, en virtut del que es disposa en l'article 70 de la Llei 5/1983, de 30 de desembre, del Consell, en relació amb l'article 6 i la disposició transitòria única del Decret llei 6/2023, de 24 de març, i l'article 89.6 de Real decret 1211/1990, de 28 de setembre, resolc:  
  
Primer. Certificats de la reducció d'ingressos que els concessionaris han de presentar davant la Direcció General d'Obres Públiques, Transport i Mobilitat Sostenible  
1. A fi de determinar i ordenar l'abonament de les compensacions per la reducció d'ingressos per l'aplicació de la gratuïtat temporal per a les persones menors de 31 anys en compliment del que es disposa en el Decret llei 6/2023, de 24 de març, de conformitat amb l'article 6, cada concessionari de transport regular de viatgers per carretera d'ús general de competència de la Generalitat, sense perjudici de la situació administrativa en la qual es trobe la concessió, haurà de presentar un certificat de la reducció d'ingressos per a cada concessió, d'acord amb els models establits a aquest efecte per la Direcció General d'Obres Públiques, Transport i Mobilitat Sostenible.  
En el certificat s'inclourà la quantia corresponent al títol gratuït per a persones menors de 31 anys i es desagregarà la informació per a cadascun dels mesos naturals en els quals s'ha aplicat la gratuïtat temporal.  
Els certificats faran referència, segons siga procedent, a títols propis de l'operador o a títols integrats de la Generalitat previstos en l'Ordre 4/2022, de 13 de juny, de la Conselleria de Política Territorial, Obres Públiques i Mobilitat, per la qual s'aproven les tarifes i condicions d'utilització dels títols de transport de la Generalitat del sistema TAM a Alacant i del transport metropolità de la Plana a Castelló, així com dels títols de transport propis de la xarxa del TRAM d'Alacant.  
L'import de la reducció dels ingressos no inclourà l'Impost del Valor Afegit (IVA), per tractar-se d'una operació no subjecta a l'IVA segons el que es disposa en l'article 78. Dos.3r de la Llei 37/1992, de 28 de desembre, de l'Impost sobre el Valor Afegit modificat per la disposició final deu de la Llei 9/2017, de 8 de novembre, de contractes del sector públic.  
3. De conformitat, amb el que es disposa en l'article 4 del Decret llei 6/2023, de 24 de març, la falta de presentació o esmena de la informació a què obliga el citat article 4, podrà comportar la pèrdua del dret a la percepció de les compensacions per als períodes en què s'haja incomplit, amb independència de l'exigència de les responsabilitats que corresponguen.  
4. L'empresa concessionària haurà d'aportar juntament a cada certificat de reducció d'ingressos, les declaracions responsables en relació amb la gratuïtat per a persones joves menors de 31 anys, que reculla la següent informació segons els models disponibles en el tràmit establit:  
  
a) Dades de l'abonament temporal de transport: trajecte origen-destinació i quilòmetres o, en el seu cas, validesa zonal o per concessió.  
b) Nombre d'abonaments temporals de transport adquirits per a cada trajecte origen-destinació o, en el seu cas, zona o concessió.  
c) El nombre total de viatges realitzats amb abonaments temporals en cada trajecte origen-destinació o, en el seu cas, zona o concessió.  
d) Tarifa del bitllet senzill a 31 d'agost de 2022 per al trajecte origen-destinació o, en el seu cas, zona.  
e) En el seu cas, informació del títol multiviatge comercialitzat a 31 d'agost de 2022 (inclòs moneder, abonament virtual o similar) per al mateix trajecte origen-destinació o, en el seu cas, zona: denominació, nombre de viatges i tarifa per viatge a 31 d'agost de 2022.  
4. La documentació a presentar pels concessionaris estarà referida al període entre 7 d'abril i el 31 de juliol de 2023, en el qual haja estat vigent la reducció del preu establida a l'empara del Decret llei 6/2023.  
  
5. No tindran obligació de presentar el certificat de reducció d'ingressos que s'indica en aquest apartat, els concessionaris que hagen aplicat la gratuïtat temporal per a persones menors de 31 anys en compliment de les resolucions de 28 d'octubre de 2022 i d'11 de gener de 2023, de la Conselleria de Política Territorial, Obres Públiques i Mobilitat.  
  
Segon. Forma i termini de presentació del certificat de la reducció d'ingressos  
1. Els certificats de la reducció d'ingressos de cada concessió i les declaracions responsables aniran signats pel representant de l'empresa concessionària i s'acompanyaran d'un full de càlcul que figurarà com a imprés associat al tràmit habilitat en la seu electrònica de la Generalitat. Tots els documents hauran de ser signats electrònicament per qualsevol dels sistemes d'identificació i signatura electrònica admesos en aquesta.  
  
Els documents de full de càlcul presentats hauran de respectar íntegrament el tipus de fitxer, l'estructura i format de les dades dels camps corresponents a la informació a la qual es refereix l'apartat primer.  
  
2. La documentació anterior es presentarà de manera telemàtica en la seu electrònica de la Generalitat (https://sede.gva.es), apartat «serveis en línia», seleccionant el tràmit corresponent, a través de la següent URL: https://www.gva.es/es/proc23628  
3. La documentació a què fa referència l'apartat primer podrà ser presentada des del 10 d'agost fins al 10 de setembre de 2023, tots dos inclosos.  
  
Tercer. Indemnització per la reducció d'ingressos en compliment de les resolucions de 28 d'octubre de 2022 i d'11 de gener de 2023, de la Conselleria de Política Territorial, Obres Públiques i Mobilitat  
La Direcció General d'Obres Públiques, Transport i Mobilitat sostenible procedirà d'ofici a tramitar els expedients d'indemnització als concessionaris per la reducció d'ingressos per l'aplicació de la gratuïtat per a persones menors de 31 anys en compliment de les resolucions de 28 d'octubre de 2022 i d'11 de gener de 2023, de la Conselleria de Política Territorial, Obres Públiques i Mobilitat, considerant els següents períodes:  
a) Primer període entre el 5 d'octubre de 2022 i el 31 de març de 2023, tots dos inclosos.  
b) Segon període entre l'1 d'abril i el 31 de juliol de 2023, tots dos inclosos.  
Amb aquesta finalitat, es demanarà per a cada mes natural el nombre de viatges validats que consten en el sistema Apunt de la Generalitat al qual s'aplicarà el preu per viatge del títol d'integració de la Generalitat de 10 viatges de caràcter zonal, establit en l'Ordre 4/2022, de 13 de juny, de la Conselleria de Política Territorial, Obres Públiques i Mobilitat.  
  
Quart. Efectes  
La present resolució tindrà efectes des de l'endemà de la seua publicació en el Diari Oficial de la Generalitat Valenciana.  
Contra aquesta resolució l'interessat podrà interposar, a través de la seu electrònica de la Generalitat Valenciana recurs d'alçada davant la secretària autonòmica d'Obres Públiques, Transports i Mobilitat Sostenible en el termini d'un mes a partir de l'endemà de la publicació d'aquesta resolució en el Diari Oficial de la Generalitat Valenciana, d'acord amb el que estableixen els articles 121 i 122 en relació amb el 112.1 de la Llei 39/2015, d'1 d'octubre, del procediment administratiu comú de les administracions públiques.  
  
València, 14 de juny de 2023.- La directora general d'Obres Públiques, Transport i Mobilitat Sostenible: Roser Obrer Marco.